CELEX: 32015R0761
Language: hu
Date: 2014-12-17 00:00:00
Title: A Bizottság (EU) 2015/761 felhatalmazáson alapuló rendelete (2014. december 17.) a 2004/109/EK európai parlamenti és tanácsi irányelvnek a jelentős részesedésekre vonatkozó egyes szabályozástechnikai standardok tekintetében történő kiegészítéséről (EGT-vonatkozású szöveg)

13.5.2015   
            
            
               HU
            
            
               Az Európai Unió Hivatalos Lapja
            
            
               L 120/2
            
         A BIZOTTSÁG (EU) 2015/761 FELHATALMAZÁSON ALAPULÓ RENDELETE
   (2014. december 17.)
   a 2004/109/EK európai parlamenti és tanácsi irányelvnek a jelentős részesedésekre vonatkozó egyes szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelvre (1), és különösen annak 9. cikke (6b) bekezdésére, 13. cikke (1a) bekezdésének negyedik albekezdésére, valamint 13. cikke (4) bekezdésének negyedik albekezdésére,
   mivel:
   
               (1)
            
            
               A 2004/109/EK irányelv átláthatósági követelményeket határoz meg a szabályozott piacra bevezetett értékpapírok kibocsátóival kapcsolatos információkkal kapcsolatban. Az irányelv szabályozástechnikai standardok kidolgozását is előírja a nagy értékpapír-állományok megvásárlásáról vagy értékesítéséről szóló tájékoztatási rendszer és a kapcsolódó mentességek következetes alkalmazásának biztosítása érdekében.
            
         
               (2)
            
            
               Az árjegyzésre és a kereskedési könyvben lévő pozíciókhoz kapcsolódó szavazati jogokra vonatkozó mentességek küszöbértékeinek kiszámítása a részvényekhez kapcsolódó szavazati jogok és a pénzügyi eszközökhöz kapcsolódó szavazati jogok (azaz a részvények vagy gazdasági értelemben részvényeknek minősülő pénzügyi eszközök vásárlási jogának) összesítésével történik annak biztosítására, hogy a bejelentési kötelezettség hatálya alá tartozó valamennyi pénzügyieszköz-állomány összesítésének elve következetesen érvényesüljön, valamint hogy ne legyen félrevezető a kimutatás arra vonatkozóan, hogy egy adott kibocsátóhoz köthető pénzügyi eszközök közül mennyi van valamely, az említett mentességeket élvező gazdálkodó egység birtokában.
            
         
               (3)
            
            
               Vállalatcsoportok esetében a megfelelő átláthatósági szint biztosítása érdekében, valamint tekintettel arra a tényre, hogy a leányvállalatok az anyavállalat irányítása alá tartoznak, ami hatással lehet előbbiek gazdálkodására, a küszöbértékeket a csoport szintjén kell kiszámolni. A hitelintézet vagy befektetési vállalkozás anyavállalata és a leányvállalatok által birtokolt részesedésekről ezért akkor kell információkat közzétenni, amikor a részesedések teljes összege eléri a bejelentési küszöbértéket.
            
         
               (4)
            
            
               A részvényekéhez hasonló gazdasági hatású pénzügyi eszközökre vonatkozó közzétételi kötelezettségeknek egyértelműnek kell lenniük. A vállalat tulajdonjogi szerkezetére vonatkozó részletes adatszolgáltatási követelmények kapcsán össze kell vetni a jelentős értékpapír-állomány megfelelő átláthatóságára vonatkozó szükségletet azokkal az adminisztratív terhekkel, amelyeket ezek a követelmények a szavazati jogokkal bírókra rónak, illetve a részvénykosár vagy index összetételének rugalmasságával. Következésképpen a részvénykosáron vagy indexen alapuló pénzügyi eszközöket ugyanazon kibocsátóban lévő más részesedésekkel csak akkor kell összesíteni, ha az ilyen eszközök révén jelentős szavazati jogokhoz jutnak vagy a pénzügyi eszközt nem elsősorban a befektetés diverzifikációjára használják.
            
         
               (5)
            
            
               Egy befektető számára nem lenne költséghatékony, ha egy adott kibocsátónál eltérő részvénykosáron vagy indexeken alapuló pénzügyi eszköz birtoklása révén építene ki pozíciót. Következésképpen nem kell összesíteni azokat a szavazati jogokat, amelyeket számos – külön-külön a megállapított küszöbértékek alatt lévő – részvénykosáron vagy indexen alapuló pénzügyi eszközök révén birtokolnak.
            
         
               (6)
            
            
               Azokat a pénzügyi eszközöket, amelyek kizárólag készpénzes elszámolást tesznek lehetővé, delta-korrekcióval, delta 1-es likviditási pozícióval kell számba venni, ha a megtérülési profiljuk – az alapul szolgáló részvénnyel összhangban – lineáris és szimmetrikus, valamint egy általánosan elfogadott, szabvány árazási modellt kell alkalmazni az olyan pénzügyi eszközök esetében, amelyek megtérülési profilja – az alapul szolgáló részvénnyel összhangban – nem lineáris és szimmetrikus.
            
         
               (7)
            
            
               Annak biztosítására, hogy a befektető számára hozzáférhető szavazati jogok összesítésére vonatkozó információ a lehető legpontosabb legyen, a deltatényezőt naponta kell kiszámítani, figyelembe véve az alapul szolgáló részvény legutolsó záró árát.
            
         
               (8)
            
            
               A jelentőség nélküli piaci értesítések számának csökkentése érdekében a kereskedési könyvben lévő pozíciókhoz kapcsolódó szavazati jogokra vonatkozó mentesség olyan természetes vagy jogi személy birtokában lévő pénzügyi eszközökre vonatkozik, aki ügyfelektől származó, kereskedésre irányuló megrendeléseket teljesít, vagy – nem saját számlára – ügyfelek kereskedési kérésének tesz eleget, illetve ilyen ügyletekből származó pozíciókat fedez.
            
         
               (9)
            
            
               Az e rendeletben szereplő rendelkezések szoros összefüggésben állnak egymással, mivel a tőzsdén jegyzett vállalkozásokban lévő jelentős részesedések bejelentési követelményeire vonatkoznak. Annak érdekében, hogy biztosítható legyen ezen egy időben hatályba léptetendő rendelkezések koherenciája, és annak elősegítésére, hogy a betartásukra kötelezett személyek, többek között a nem uniós befektetők átfogóan szemlélhessék őket és könnyen hozzájuk férhessenek, célszerű a 2004/109/EK irányelv által előírt egyes szabályozástechnikai standardokat egyetlen rendeletbe foglalni.
            
         
               (10)
            
            
               Ez a rendelet az Európai Értékpapír-piaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
            
         
               (11)
            
            
               Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezekkel összefüggésben felmerülő, esetleges költségeket és hasznot, és kikérte az 1095/2010/EU európai parlamenti és tanácsi rendelet (2) 37. cikke alapján létrehozott értékpapír-piaci érdekképviseleti csoport véleményét.
            
         
               (12)
            
            
               E rendelet alkalmazását késleltetni kell annak érdekében, hogy alkalmazásának időpontját hozzáigazítsák a 2013/50/EU európai parlamenti és tanácsi irányelv (3) átültetésére vonatkozó, az említett irányelv 4. cikkének (1) bekezdésében előírt időponthoz.
            
         ELFOGADTA EZT A RENDELETET:
   1. cikk
   Tárgy
   Ez a felhatalmazáson alapuló rendelet részletes szabályokat állapít meg a 2004/109/EK irányelv 9. cikke (6b) bekezdésének, 13. cikke (1a) bekezdése a) és b) pontjának, valamint 13. cikke (4) bekezdésének végrehajtására.
   2. cikk
   Értékpapír-állományok összesítése
   A 2004/109/EK irányelv 9. cikkének (5) és (6) bekezdésében említett 5 %-os küszöbérték kiszámításának céljából az említett irányelv 9., 10. és 13. cikke szerinti értékpapír-állományokat összesíteni kell.
   3. cikk
   Az értékpapír-állományok összesítése csoport esetében
   A 2004/109/EK irányelv 9. cikkének (5) és (6) bekezdésében említett 5 %-os küszöbérték kiszámításának céljából vállalatcsoport esetén az értékpapír-állományokat a csoport szintjén kell összesíteni az említett irányelv 10. cikkének e) pontjában rögzített elv szerint.
   4. cikk
   Részvénykosáron vagy indexen alapuló pénzügyi eszközök
   (1)   A 2004/109/EK irányelv 13. cikke (1a) bekezdésének a) pontjában említett szavazati jogok kiszámítása részvénykosáron vagy indexen alapuló pénzügyi eszközök esetében a részvénykosárban vagy indexben szereplő részvény súlyán alapul, amennyiben az alábbi feltételek bármelyike fennáll:
   
               a)
            
            
               egy adott kibocsátónál – részvénykosáron vagy indexen alapuló pénzügyi eszköz révén – birtokolt szavazati jogok az adott kibocsátó részvényeihez kapcsolódó szavazati jogok legalább 1 %-át képviselik;
            
         
               b)
            
            
               a részvénykosárban vagy indexben lévő részvények a kosárban vagy indexben szereplő értékpapírok legalább 20 %-át képviselik.
            
         (2)   Amennyiben a pénzügyi eszköz részvénykosarak vagy indexek sorozatán alapul, az egyedi részvénykosarakon vagy indexeken keresztül birtokolt szavazatokat nem kell összesíteni az (1) bekezdésben meghatározott küszöbértékek alkalmazásában.
   5. cikk
   Kizárólag készpénzes elszámolást lehetővé tévő pénzügyi eszközök
   (1)   A 2004/109/EK irányelv 13. cikke (1a) bekezdésének b) pontjában hivatkozott, kizárólag készpénzes elszámolást lehetővé tevő pénzügyi eszközökhöz kapcsolódó szavazati jogok kiszámítása a delta-korrekcióval, 1-es likviditási pozícióval történik, amennyiben megtérülési profiljuk az alapul szolgáló részvénnyel összhangban lineáris és szimmetrikus.
   (2)   Amennyiben megtérülési profiljuk az alapul szolgáló részvénnyel összhangban nem lineáris és szimmetrikus, a kizárólag készpénzes elszámolást lehetővé tevő pénzügyi eszközökhöz kapcsolódó szavazati jogok kiszámítása delta-korrekcióval, egy általánosan elfogadott, szabvány árazási modell alkalmazásával történik.
   (3)   Az általánosan elfogadott, szabvány árazási modell a pénzügyi ágazatban az adott pénzügyi eszközre vonatkozóan általánosan használt modellnek felel meg, amely elég robusztus ahhoz, hogy figyelembe vegye az eszköz értékelése szempontjából releváns elemeket. Az értékelés szempontjából releváns elemek legalább az alábbiakat tartalmazzák:
   
               a)
            
            
               kamatláb;
            
         
               b)
            
            
               osztalékfizetések;
            
         
               c)
            
            
               lejáratig fennálló idő;
            
         
               d)
            
            
               volatilitás;
            
         
               e)
            
            
               az alapul szolgáló részvény ára.
            
         (4)   A deltatényező meghatározásakor a pénzügyi eszköz birtokosa az alábbiak mindegyikét biztosítja:
   
               a)
            
            
               az alkalmazott modell minden egyes pénzügyi eszköz komplexitását és kockázatát lefedi;
            
         
               b)
            
            
               következetesen ugyanazt a modellt alkalmazzák egy adott pénzügyi eszköz szavazati jogainak kiszámítására.
            
         (5)   A deltatényező kiszámítására használt információs technológiai rendszer biztosítja a szavazati jogok következetes, pontos és időben történő jelentését.
   (6)   A szavazati jogok számát napi rendszerességgel számolják ki a szóban forgó részvény utolsó záró árának figyelembevételével. A pénzügyi eszköz birtokosa tájékoztatja a kibocsátót, amikor a birtokos a 2004/109/EK irányelv 9. cikkének (1) bekezdésében meghatározott küszöbértékeket eléri, túllépi vagy azok alá csökken.
   6. cikk
   Az ügyfelek megbízásából végrehajtott ügyletek
   A 2004/109/EK irányelv 9. cikkének (6) bekezdésében említett mentesség olyan pénzügyi eszközökre vonatkozik, amelyeket olyan természetes vagy jogi személy birtokol, aki ügyfelektől származó, kereskedésre irányuló megrendeléseket teljesít, vagy – nem saját számlára – ügyfelek kereskedési kérésének tesz eleget, illetve ilyen ügyletekből származó pozíciókat fedez.
   7. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2015. november 26-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. december 17-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 390., 2004.12.31., 38. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (3)  Az Európai Parlament és a Tanács 2013. október 22-i 2013/50/EU irányelve a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló 2004/109/EK európai parlamenti és tanácsi irányelv, az értékpapírok nyilvános kibocsátásakor vagy piaci bevezetésekor közzéteendő tájékoztatóról szóló 2003/71/EK európai parlamenti és tanácsi irányelv, valamint a 2004/109/EK irányelv egyes rendelkezéseinek végrehajtására irányadó részletes szabályok megállapításáról szóló 2007/14/EK bizottsági irányelv módosításáról (HL L 294., 2013.11.6., 13. o.).